SKRIFTLIG FORESPØRGSEL E-0885/00

af Raffaele Costa (PPE-DE) til Kommissionen

(22. marts 2000)

Om: Projekter, der finansieres under LIFE II

De Europæiske Fællesskabers Tidende indeholdt den 24. februar 2000 en meddelelse om seks beslutninger (nr. K(1999) 1800, K(1999) 4712, K(1999) 2414, K(1999) 4063, K(1999) 2073 og K(1999) 2261) om ydelse af finansiel EF-støtte til demonstrationsprojekter forelagt i henhold til LIFE-instrumentet for miljøet(1).

Som følge af disse beslutninger er der i 1999 udvalgt 94 projekter i henhold til LIFE-natur og 152 projekter i henhold til LIFE-miljø, som er forelagt af organisationer, offentlige eller private organer, lokale administrationer og virksomheder.

Til disse projekter er der tildelt i alt 64,8 mio. euro til LIFE-natur (7,9 mio. til projekter, der er indgivet af italienske forslagsstillere) og et samlet beløb på 65 mio. euro til LIFE-miljø (9,4 mio. til projekter, der er forelagt af italienske forslagsstillere). For de 26 projekter under LIFE-miljø og de 19 projekter under LIFE-natur har Italien derfor i alt modtaget 17,3 mio. euro, svarende til ca. 33,5 mia. lire.

Modtagerne af disse projekter kommer fra følgende regioner: Lombardia (7 projekter), Veneto (8 projekter), Emilia Romagna (2 projekter), Liguria (3 projekter), Toscana (6 projekter), Calabria (1 projekt), Umbria (1 projekt), Sicilien (4 projekter), Basilicata (1 projekt), Lazio (9 projekter), Puglia (1 projekt) og Sardinien (2 projekter). Blandt de projekter, der er indgivet af italienske forslagsstillere, er der ikke udvalgt noget fra Piemonte).

Kan Kommissionen forklare, hvorfor ingen af de udvalgte italienske projekter kommer fra regionen Piemonte, og om dette kan skyldes mangelen på behørig information? Kan den i bekræftende fald oplyse, hvem der er ansvarlig herfor?

Kan Kommissionen endelig oplyse, om der er indgivet projekter fra forslagsstillere i regionen Piemonte og i bekræftende fald, hvor mange projekter og grunden til, at ingen af disse er blevet udvalgt?

(1) EFT C 52 af 24.2.2000, s. 4.

Svar afgivet på Kommissionens vegne af Margot Wallström

(18. april 2000)

Udvælgelsen af de aktioner, som de italienske myndigheder forelagde Kommissionen i 1999 til finansiering i henhold til Rådets forordning (EF) nr. 1404/96 af 15. juli om ændring af forordning (EØF) nr. 1973/92 om oprettelse af et finansielt instrument for miljøet (LIFE)(1), er foretaget efter kriterierne i forordningens artikel 9a og i henhold til fremgangsmåden i artikel 13.

De financielle ressourcer, der er til rådighed, har kun gjort det muligt at støtte en del af de udvalgte aktioner, og disse har fået tildelt støtte i den rækkefølge, der blev fastsat under evalueringen.

I regnskabsåret 1999 blev ingen projekter fra forslagsstillere fra regionen Piemonte, ligesom fra syv andre italienske regioner, klassificeret som støtteberettigede.

Kommissionen er ikke af den mening, at resultatet kan skyldes mangel på behørig information i regionen Piemonte, hvor de regionale myndigheder med deltagelse af en repræsentant for Kommissionen tværtimod afholdt en LIFE-informationsdag i Torino i 1999.

Forslagstillere i Piemonte forelagde 12 aktioner i 1999 til finansiering i henhold til LIFE-forordningen, og disse vedrørte kun de i artikel 2.1.b omhandlede aktioner.

Blandt de projekter, der i 1999 fik tildelt LIFE-finansiering, vil projektet LIFE99 ENV/IT/000051 hvis modtager er CENSIS i Rom dog blive realiseret i provinsen Novara og projektet LIFE99 NAT/IT/6279 vil blive realiseret af miljøministeriet i samarbejde med alle de italienske regioner.

(1) EFT L 181 af 20.7.1996.